In nomine sancte et individuæ Trinitatis. Lottharius, divina favente clementia tercius Romanorum imperator augustus. Cum imperialis munificentia omnino nulli deesse debeat, maxime tamen Dei cultoribus et Christi pauperibus exaudicionis suæ aures accomodare debet, quorum orationibus adjuti, sic transeamus per bona temporalia, ut non amittamus æterna; proinde, omnium fidelium nostrorum, tam futurorum quam presentium, noverit industria, qualiter nostram adiit presentiam venerabilis frater et prior monasterii apostolorum Petri et Pauli, nomine Petrus, rogans ut æcclesiam suam, que dicitur Castellitus, sitam in episcopatu Vercellensi, in nostram susciperemus tuicionem, moreque antecessoris nostri, divæ memoriæ, Heinrici imperatoris, bona ipsius, tam acquisita quam acquirenda, imperiali auctoritate et precepto confirmaremus. Cujus justis peticionibus annuentes, confirmamus quicquid ad presens vel habet, vel habitura est, legaliter tamen et juste, acquisiturum, omniaque in integrum quæ ad predictum locum pertinere videntur, vel quæ a fidelibus ibi oblata fuerint, aut quicquid ipsius loci habitatores juste et legaliter acquirere potuerint, per hoc nostrum preceptum denominato loco, regali auctoritate confirmamus, conprehendentes non minus ea quæ comes Wido ob remedium animæ suæ eidem optulit æcclesiæ, tam in possessionibus quam in aliis mobilibus et immobilibus. Precipiendo itaque jubemus, ut nullus episcopus, dux, marchio, comes, vicecomes, galstaldio, sculdassius, nullaque regni nostri magna parvave persona, prefatum locum cum omnibus pertinentiis suis, vel fratres ejus aut aliquem eorum utriusque sexus homines inquietare, molestare, vel per placitum fatigare, aut de his quæ supra scripta sunt vel demum acquisiturus est locus sine regali judicio devestire audeat, vel sine voluntate habitantium aliquam consuetudinem ibidem mittere presumat, aut aliquam minorationem, aut depredationem de acquisitis vel acquirendis facere temptet. Et quicquid de predicti monasterii possessionibus fiscus noster sperare poterit, totum nos pro futuræ remunerationis premio eidem loco concedimus, ut in alimonia pauperum et stipendia monachorum nostris futurisque temporibus semper proficiat in augmentum. Insuper concedimus ut nullus homo audeat respondere mallaturam advocato ejus. Et si aliquo tempore aliqua contentio contra id ipsum monasterium exorta fuerit, non per viliores, sed per nobiliores et veratiores homines diffiniatur ex utraque parte. Si quis igitur nostræ confirmationis preceptum violare presumpserit, sciat se compositurum quadringentas auri libras, medietatem cameræ nostræ et medietatem predicto loco. Et ut hec nostra imperialis auctoritas firmior habeatur et diligentius observetur, presentis decreti paginam sigilli nostri impressione subtus insigniri jussimus. Signum domni Lotaharii, tercii Romanorum imperatoris. Ego Ehehardus subcancellarius, vice Brunonis.